ชงตั้งเขตปลอดภาษี
คลังเสนออยู่ในพื้นที่เขตเศรษฐกิจพิเศษ4ภาค ดูดลงทุน
6 ส.ค. 2559

คลังเสนออยู่ในพื้นที่เขตเศรษฐกิจพิเศษ4ภาค ดูดลงทุน
โพสต์ทูเดย์ - คลังเตรียมชง ครม. ตั้งเมืองการค้าปลอดภาษีในพื้นที่เขตเศรษฐกิจพิเศษส่งเสริมการค้าชายแดน
นายอภิศักดิ์ ตันติวรวงศ์ รมว.คลัง เปิดเผยว่า ในเร็วๆ นี้จะเสนอต่อคณะรัฐมนตรี (ครม.) ให้พิจารณาเห็นชอบการจัดตั้งเมืองการค้าปลอดภาษี (Border Town) ในพื้นที่เขตเศรษฐกิจพิเศษ เพื่อส่งเสริมการค้าชายแดน โดยเบื้องต้นจะเสนอให้มีการตั้งให้ครบในพื้นที่เขตเศรษฐกิจ 4 แห่ง ได้แก่ พื้นที่เขตเศรษฐกิจพิเศษ จ.สงขลา หนองคาย สระแก้ว และตาก
ทั้งนี้ จะเปิดกว้างให้เอกชนทั้งรายเล็กและรายใหญ่เข้ามาค้าขายในเขตปลอดภาษีดังกล่าวได้อย่างเสรี โดยเป้าหมายของเมืองการค้าปลอดภาษีดังกล่าวต้องการให้ผู้ประกอบการในประเทศเพื่อนบ้านที่ต้องการซื้อสินค้าสามารถสั่งซื้อสินค้าในเขตปลอดภาษีได้โดยไม่ต้องเดินทางเข้ามาในกรุงเทพฯ ซึ่งจะเป็นการประหยัดเวลาและจะได้ซื้อสินค้าในราคาที่ถูก
ขณะเดียวกัน จะเปิดโอกาสให้คนไทยสามารถเข้าไปซื้อสินค้าในเขตปลอดภาษีดังกล่าวด้วย โดยจะมีการกำหนดให้สามารถซื้อได้รายละไม่เกิน 2 หมื่นบาท/คน/เดือน ซึ่งจะต้องซื้อบัตรแสดงตัวตนผ่านระบบอิเล็กทรอนิกส์ ไม่ได้เปิดกว้างเหมือนที่ผู้ประกอบการมาซื้อสินค้าเพื่อไปขาย ในส่วนนี้จะทำให้การบริโภคภายในประเทศขยายตัวได้เร็วขึ้น เพราะจะทำให้เกิดการจับจ่ายใช้สอยได้มากขึ้น
สำหรับเขตปลอดภาษี ผู้ประกอบการจะได้รับประโยชน์จากการเว้นภาษีนำเข้าสินค้าภาษีของกรมสรรพสามิต และภาษีมูลค่าเพิ่ม หรือแวต รวมถึงจะพิจารณาลดภาษีเงินได้นิติบุคคลสำหรับผู้ประกอบการที่เข้ามาค้าขายในพื้นที่ดังกล่าวด้วย เช่น อาจจะลดภาษีให้ 0% เป็นเวลา 8 ปี เหมือนบีโอไอ หากพิจารณาแล้วเห็นว่าจะทำให้เกิดมูลค่าทางเศรษฐกิจได้มากกว่า
นอกจากนี้ ยังเตรียมมาตรการดูแลผู้สูงอายุ เช่น เสนอให้ตั้งกองทุนบำนาญแห่งชาติ การแปลงบ้านเป็นสินเชื่อ เป็นต้น